Ügyszám: OBH 2959/2002.
Előadó: dr. Fogarassy Edit

Irina Hagedorn  
Skolas 25-34 Riga,
LV-1010 Latvija

	Tisztelt Hölgyem!

	2002. augusztus 21-én kelt beadványában bizonyos iratok lefordítását, illetve a jogaira vonatkozó törvények német nyelvű ismertetését kéri Hivatalomtól.
Ahogy 2002. július 9-én kelt levelemben tájékoztattam, az állampolgári jogok országgyűlési biztosáról szóló 1993. évi LIX. törvény 16. § (1) értelmében az országgyűlési biztoshoz bárki fordulhat, ha megítélése szerint valamely hatóság, illetve közszolgáltatást végző szerv (a továbbiakban együtt: hatóság) eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte, vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva. Az Ön esetében azonban ezek a feltételek nem állnak fenn.
	Mivel a Hivatalban nem dolgoznak szakfordítók, így nem áll módunkban Önnek szó szerinti fordításokat készíteni. Az Ön által vitatott iratokat munkatársam elolvasta, azokban érdemi hibát nem fedezett fel. Az 55/2002. számú közjegyzői okirat szerint a férje kijelentette, hogy 2000. szeptember 26-án tett nyilatkozatát visszavonja, és Önt a továbbiakban nem fogadja be a házába; Öntől el kíván válni. A tolmács Chiorean Aurica, román állampolgár volt. Az okiratot sem neki, sem a férjének nem kellett aláírnia. 

	A 2002. március 27-én, a BM BÁH Észak-Magyarországi Regionális Igazgatóságán készült, 106-4-E-3040/2002. számú meghallgatási jegyzőkönyv tévesen tartalmazza, hogy a meghallgatott neve Hagedorn Frank Wilhelm. Az elírás oka, hogy férjét aznap, közvetlenül Ön előtt hallgatták meg. (A férje ennek során a hatóság előtt közölte, hogy az Ön magyarországi tartózkodásának feltételei már nem állnak fenn.)
Ön a meghallgatása során tolmács jelenlétében sem volt hajlandó nyilatkozni, ezért a jegyzőkönyvet jogszerűen lezárták. Ezt követően - a 106-4-E-3056/2002. számú határozatban - tartózkodási engedélyét visszavonták. A hatóság eljárása, határozata jogszerű volt. A hatályos jogi szabályozás alapján - amit mellékelten megküldök - a hatóságoknak megfelelő tolmácsot kell biztosítani az ügyfél részére, hivatalos fordítás készítésére azonban nem kötelezhetőek.
	A mezőkövesdi rendőrkapitány tájékoztatása szerint 2002. március 26-án a Mezőkeresztesi Rendőrőrs munkatársa valóban kiment Szentistvánba, az Ady E. u. 30. szám alatti ingatlanhoz. Ott azonban megállapította, hogy - családi vitáról lévén szó - rendőri intézkedés nem indokolt, ezért távozott a helyszínről. Ön - az Önt ért atrocitások, fenyegetések miatt - semmilyen hatóságnál (rendőrségen, jegyzőnél) nem tett bejelentést, állításai így nem bizonyíthatóak.

Összességében a magyar hatóságok eljárása során mulasztás, törvénysértés nem állapítható meg. Az Ön és férje közti vagyoni viták elintézése érdekében forduljon ügyvédhez, vagy kérje valamely civil szervezet (pl. a rigai Helsinki Bizottság) segítségét.

Budapest, 2002. szeptember

Üdvözlettel:

						Lenkovics Barnabás